Fl-1 u t-2 ta' Ġunju 2021, il-Kummissjoni Ewropea u l-Presidenza Portugiża tal-Kunsill tal-Unjoni Ewropea se jospitaw l-Assemblea Diġitali, li din is-sena se tkun iddedikata lid-Deċennju Diġitali Ewropew. Dan l-avveniment ta' livell għoli se jiffoka fuq il-miri tal-UE għall-2030 għad-Deċennju Diġitali u fuq il-Programm Ewropa Diġitali, li huwa programm ġdid ta' finanzjament ta' €7.5 biljun għall-varar ta' proġetti diġitali Ewropej. L-avveniment se jlaqqa' flimkien lil Ministri minn diversi Stati Membri, rappreżentanti tal-Parlament Ewropew u tal-Kummissjoni, kif ukoll rappreżentanti tas-settur privat u tas-soċjetà ċivili. Dawn se jiddiskutu modi kif jippromwovu t-tmexxija Ewropea fl-oqsma kollha u l-miri għall-2030 deskritti fil-Komunikazzjoni tal-Kummissjoni dwar id-Deċennju Diġitali, inkluż dwar il-ħiliet diġitali, it-trasformazzjoni diġitali tan-negozji, il-konnettività b'veloċità għolja, infrastruttura diġitali sigura u sostenibbli, u d-diġitalizzazzjoni tas-servizzi pubbliċi. Id-diskussjonijiet se jiffukaw ukoll fuq kif il-valuri u d-drittijiet Ewropej jistgħu jiġu promossi u protetti bl-aħjar mod fid-dinja diġitali. Il-Viċi President Eżekuttiv għal Ewropa Lesta għall-Era Diġitali, Margrethe Vestager, stqarret: “Aktar ma nqattgħu ħajjitna online, aktar isiru importanti l-valuri tal-UE fil-kuntest diġitali. Għalhekk id-Deċennju Diġitali tagħna jeħtieġ tiżgura li ċ-ċittadini jkollhom l-istess drittijiet online daqskemm offline.” Il-Kummissarju għas-Suq Intern, Thierry Breton, żied jgħid: “Matul il-pandemija rajna kemm fil-fatt it-teknoloġiji diġitali saru ċentrali f'ħajjitna. Il-qasam diġitali se jkun pilastru ewlieni tal-isforz ta' rkupru tagħna. Irridu nsawru kontinent reżiljenti u diġitalment sovran flimkien, bl-appoġġ tal-Programm Ewropa Diġitali.” António Costa, il-Prim Ministru tal-Portugall, qal: “It-teknoloġija u d-drittijiet huma żewġ naħat tal-istess munita. Din il-viżjoni tinsab fil-qalba nett tal-Ewropa, u bl-inizjattiva “Leading the Digital Decade”, il-Presidenza Portugiża tal-Kunsill tal-Unjoni Ewropea se timmaterjalizza l-qsim tal-valuri, tal-prinċipji u tad-drittijiet li jirfdu l-interkonnessjoni diġitali.” L-ewwel jum tal-Assemblea Diġitali se jiffoka fuq id-definizzjoni tat-triq tal-Ewropa lejn trasformazzjoni diġitali ta' suċċess sal-2030, abbażi tal-viżjonijiet stabbiliti mill-Kummissjoni f'Marzu fil-Kumpass Diġitali tagħha. Se jsiru investimenti kbar ħafna biex jintlaħqu dawn il-miri permezz tal-Faċilità għall-Irkupru u r-Reżiljenza, fost programmi oħra. Il-President tal-Kummissjoni Ewropea, Ursula von der Leyen, se tippreżenta t-tħejjijiet f'Dikjarazzjoni interistituzzjonali konġunta dwar id-drittijiet u l-prinċipji diġitali għad-Deċennju Diġitali. Il-Prim Ministru tal-Portugall, António Costa, se jippreżenta d-Dikjarazzjoni ta' Lisbona li se tikkontribwixxi għal dawn it-tħejjijiet. Din id-Dikjarazzjoni tad-drittijiet u l-prinċipji diġitali għad-Deċennju Diġitali se tinkludi impenji, fosthom li jkun żgurat aċċess għal konnettività ta' kwalità għolja fl-Ewropa kollha, il-promozzjoni tal-ħiliet diġitali fost iċ-ċittadini kollha, u l-ħolqien ta' dinja online ġusta mingħajr diskriminazzjonijiet. Din il-konsultazzjoni pubblika, li se tkun miftuħa sat-2 ta' Settembru 2021, għandha l-għan li tiftaħ dibattitu soċjetali wiesa' u li tiġbor il-fehmiet taċ-ċittadini, tal-organizzazzjonijiet mhux governattivi u tas-soċjetà ċivili, tan-negozji, tal-amministrazzjonijiet u tal-partijiet interessati kollha. Il-kontribut mogħti se jikkontribwixxi għall-proposta għad-dikjarazzjoni interistituzzjonali. Fl-ewwel jum se ssir iċ-ċerimonja tat-tnedija ta' EllaLink, li huwa proġett imwaqqaf b'mod konġunt mill-UE permezz tal-programm BELLA. EllaLink huwa kejbil ottiku sottomarin li jgħaqqad il-kontinent tal-Ewropa ma' dak tal-Amerika t'Isfel. Bħala pass ewlieni lejn l-għan tal-UE li tinvesti f'konnettività aħjar mas-sħab tagħha, dan il-programm se jippermetti l-ewwel konnessjoni ta' data diretta u ta' kapaċità għolja bejn l-Ewropa u l-Amerika Latina biex jiġu appoġġati l-iskambju u l-ipproċessar tad-data tar-riċerka u l-edukazzjoni. L-UE hija l-akbar investitur fil-programm BELLA, u kkontribwiet €26.5 miljun għalih, filwaqt li n-Networks Nazzjonali għar-Riċerka u l-Edukazzjoni tal-Amerika Latina u l-gvern Brażiljan ipprovdew finanzjament addizzjonali. Il-Programm Ewropa Diġitali se jsib postu fiċ-ċentru tal-attenzjoni waqt it-tieni jum tal-Assemblea Diġitali. B'pakkett baġitarju ta' €7.5 biljun, il-programm għandu l-għan li jsaħħaħ is-sovranità diġitali tal-UE, filwaqt li jappoġġa l-objettivi tewmin tal-Unjoni ta' tranżizzjoni ekoloġika ta' trasformazzjoni diġitali. Dan se jaċċellera l-irkupru ekonomiku u t-trasformazzjoni diġitali tal-Ewropa, għall-benefiċċju taċ-ċittadini u tan-negozji. Se jiffinanzja proġetti Ewropej f'erba' oqsma: is-supercomputing, l-intelliġenza artifiċjali, iċ-ċibersigurtà u l-ħiliet diġitali avvanzati. Matul l-avveniment, għadd ta' rappreżentanti tal-industrija u tan-negozji, inkluż dawk minn negozji żgħar u medji (SMEs) u minn negozji ġodda, kif ukoll ta' korpi governattivi, se jkollhom l-opportunità jitgħallmu aktar dwar dak li l-Programm Ewropa Diġitali jista' joffrilhom, u jirċievu gwida prattika. Filmat b'messaġġ tal-President tal-Kummissjoni Ewropea, Ursula von der Leyen Assemblea Diġitali 2021 L-aġenda tal-avveniment